કલોલ ખાતે યોજાયેલ ખાતમુર્હત સમારંભમાં રાજયના ડેપ્યુટી સીએમ નિતીનભાઇ પટેલે જણાવ્યું હતું કે, રાજય સરકારે હમેંશા જનસુખાકારીના કામોને પ્રાધાન્ય આપ્યું છે. કલોલ–મહેસાણા હાઇવે આજે વાહનોથી ધમધમતો માર્ગ છે. આ માર્ગ પર ભવિષ્યમાં ટ્રાફિકની જટિલ સમસ્યા ઉભી ન થાય અને માર્ગથી નજીકમાં રહેણાંક, સ્કુલ-કોલેજ તથા ધંધા-રોજગારનો વિકાસ થવાથી નાના મોટા અકસ્માતની દુર્ધટના ન બને તેવા શુભ આશયથી કલોલ અને નંદાસણ નજીક ટૂંક સમયમાં ઓવરબ્રિજનું કામ પૂર્ણ કરવામાં આવશે. આ ઓવરબ્રિજનું નિર્માણ થયા બાદ કલોલવાસીઓને હાઇવેને ક્રોસ કરવાની જરૂર નહિ રહે. થોડાક સમય અગાઉ હાઇવેથી કલોલ નગરના પ્રવેશ દ્રાર પાસે ઓવરબ્રિજનું નિર્માણ કરવામાં આવ્યું છે.